Komission asetus (EY) N:o 772/2004,

annettu 27 päivänä huhtikuuta 2004,

perustamissopimuksen 81 artiklan 3 kohdan soveltamisesta teknologiansiirtosopimusten ryhmiin

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon perustamissopimuksen 85 artiklan 3 kohdan soveltamisesta sopimusten ja yhdenmukaistettujen menettelytapojen ryhmiin 2 päivänä maaliskuuta 1965 annetun neuvoston asetuksen N:o 19/65/ETY(1) ja erityisesti sen 1 artiklan,

on julkaissut tämän asetuksen luonnoksen(2),

on kuullut kilpailunrajoituksia ja määräävää markkina-asemaa käsittelevää neuvoa-antavaa komiteaa,

sekä katsoo seuraavaa:

(1) Asetuksen N:o 19/65/ETY nojalla komissiolla on toimivalta asetuksia antamalla soveltaa perustamissopimuksen 81 artiklan 3 kohtaa tiettyihin 81 artiklan 1 kohdan soveltamisalaan kuuluviin teknologiansiirtosopimusten ryhmiin ja vastaavien yhdenmukaistettujen menettelytapojen ryhmiin, jos tällaisten sopimusten tai menettelytapojen osapuolina on ainoastaan kaksi yritystä.

(2) Asetuksen N:o 19/65/ETY nojalla komissio on antanut erityisesti perustamissopimuksen 85 artiklan 3 kohdan soveltamisesta tietynlaisten tekniikansiirtosopimusten ryhmiin 31 päivänä tammikuuta 1996 annetun asetuksen (EY) N:o 240/96(3).

(3) Komissio julkaisi 20 päivänä joulukuuta 2001 arviointikertomuksen tekniikan siirtoa koskevasta ryhmäpoikkeusasetuksesta (EY) N:o 240/96(4). Tämä johti julkiseen keskusteluun asetuksen (EY) N:o 240/96 soveltamisesta ja yleensä perustamissopimuksen 81 artiklan 1 kohdan ja 81 artiklan 3 kohdan soveltamisesta teknologiansiirtosopimuksiin. Jäsenvaltioiden ja kolmansien osapuolten arviointikertomuksesta antamassa palautteessa on yleisesti kannatettu teknologiansiirtosopimuksia koskevan yhteisön kilpailupolitiikan uudistamista. Sen vuoksi on aiheellista kumota asetus (EY) N:o 240/96.

(4) Tämän asetuksen olisi täytettävä kaksi vaatimusta, tehokkaan kilpailun varmistaminen ja riittävän oikeusvarmuuden tarjoaminen yrityksille. Näihin tavoitteisiin pyrittäessä olisi otettava huomioon tarve yksinkertaistaa sääntelypuitteita ja niiden soveltamista. On tarkoituksenmukaista luopua poikkeukseen oikeuttavien ehtojen luettelemisesta ja painottaa enemmän sellaisten sopimusten ryhmien määrittelemistä, joille myönnetään poikkeus tiettyyn markkinavoimaan asti, ja sellaisten rajoitusten tai ehtojen erittelemistä, joita tällaisiin sopimuksiin ei saa sisältyä. Tämä soveltuu taloudellisiin näkökohtiin perustuvaan lähestymistapaan, jossa arvioidaan sopimuksen vaikutusta merkityksellisiin markkinoihin. Se soveltuu myös lähestymistapaan, jossa erotetaan toisistaan kilpailijoiden väliset ja muiden kuin kilpailijoiden väliset sopimukset.

(5) Teknologiansiirtosopimukset koskevat teknologiaa koskevien käyttölupien antamista. Tällaiset sopimukset parantavat yleensä taloudellista tehokkuutta ja edistävät kilpailua, sillä ne voivat vähentää päällekkäistä tutkimus- ja kehitystyötä, lisätä kannustimia alustavaan tutkimus- ja kehitystyöhön, kannustaa innovoinnin lisäämiseen, helpottaa tutkimus- ja kehitystyön tulosten levittämistä ja luoda kilpailua tuotemarkkinoilla.

(6) Todennäköisyys, että tällaiset tehokkuutta lisäävät ja kilpailua edistävät vaikutukset ovat merkittävämpiä kuin kilpailunvastaiset vaikutukset, joita teknologiansiirtosopimusten sisältämistä rajoituksista aiheutuu, riippuu järjestelyyn osallistuvien yritysten markkinavoimasta ja siten myös siitä, missä määrin nämä yritykset joutuvat kilpailemaan sellaisten yritysten kanssa, jotka omistavat korvaavia teknologioita tai valmistavat korvaavia tuotteita.

(7) Tämän asetuksen olisi koskettava ainoastaan sellaisia sopimuksia, joissa käyttöluvan antaja antaa käyttöluvan saajalle luvan käyttää käyttöluvan kohteena olevaa teknologiaa, mahdollisesti käyttöluvan saajan toteuttaman täydentävän tutkimus- ja kehitystyön jälkeen, tavaroiden tai palvelujen tuotantoon. Se ei saisi koskea lisenssisopimuksia, joiden tarkoituksena on tutkimus- ja kehitystyön teettäminen alihankintatyönä. Se ei myöskään saisi koskea lisenssisopimuksia teknologiapoolien perustamiseksi eli sopimuksia teknologian yhdistämiseksi tarkoituksena antaa käyttölupia luotuun immateriaalioikeuksien kokonaisuuteen kolmansille.

(8) Perustamissopimuksen 81 artiklan 3 kohdan soveltamiseksi asetuksella ei ole tarpeen määritellä niitä teknologiansiirtosopimuksia, jotka voivat kuulua 81 artiklan 1 kohdan soveltamisalaan. Arvioitaessa sopimuksia yksittäin 81 artiklan 1 kohdan perusteella on otettava huomioon useita tekijöitä ja erityisesti merkityksellisten teknologia- ja tuotemarkkinoiden rakenne ja dynamiikka.

(9) Tässä asetuksessa säädetystä ryhmäpoikkeuksesta saatava etu olisi rajoitettava niihin sopimuksiin, joiden voidaan riittävällä varmuudella olettaa täyttävän 81 artiklan 3 kohdan edellytykset. Teknologiansiirron etujen ja tavoitteiden saavuttamiseksi tämän asetuksen mukaista etua olisi sovellettava myös sellaisiin teknologiansiirtosopimusten määräyksiin, jotka eivät sisällä kyseisten sopimusten päätavoitetta mutta liittyvät suoraan käyttöluvan kohteena olevan teknologian soveltamiseen.

(10) On oletettavissa, että jos osapuolten yhdistetty osuus merkityksellisistä markkinoista ei ylitä 20:tä prosenttia, kilpailijoiden väliset teknologiansiirtosopimukset, jotka eivät sisällä tietynlaisia vakavia kilpailunrajoituksia, johtavat yleensä parannuksiin tuotannossa tai jakelussa ja kuluttajat voivat saada kohtuullisen osuuden saavutetusta hyödystä.

(11) On oletettavissa, että jos kunkin osapuolen yksittäinen osuus merkityksellisistä markkinoista ei ylitä 30:tä prosenttia, muiden kuin kilpailijoiden väliset teknologiansiirtosopimukset, jotka eivät sisällä tietynlaisia vakavia kilpailunrajoituksia, johtavat yleensä parannuksiin tuotannossa tai jakelussa ja kuluttajat voivat saada kohtuullisen osuuden saavutetusta hyödystä.

(12) Jos nämä markkinaosuusrajat ylitetään, teknologiansiirtosopimusten ei voida olettaa kuuluvan 81 artiklan 1 kohdan soveltamisalaan. Esimerkiksi keskenään kilpailemattomien yritysten välinen yksinoikeudellinen lisenssisopimus ei usein kuulu 81 artiklan 1 kohdan soveltamisalaan. Jos nämä markkinaosuusrajat ylitetään, ei voida myöskään olettaa, että 81 artiklan 1 kohdan soveltamisalaan kuuluvat teknologiansiirtosopimukset eivät täytä poikkeuksen edellytyksiä. Ei kuitenkaan voida myöskään olettaa, että ne johtavat tavallisesti objektiivisesti arvioiden sen laatuisiin ja niin suuriin etuihin, että ne tasoittavat sopimuksista kilpailulle aiheutuvat haitat.

(13) Tällä asetuksella ei tulisi myöntää poikkeusta teknologiansiirtosopimuksille, joihin sisältyy rajoituksia, jotka eivät ole välttämättömiä tuotannon tai jakelun parantamiseksi. Erityisesti teknologiansiirtosopimukset, jotka sisältävät tietynlaisia vakavia kilpailunrajoituksia kuten kolmansilta perittävien hintojen vahvistaminen, olisi jätettävä tällä asetuksella vahvistettavasta ryhmäpoikkeuksesta saatavan edun ulkopuolelle riippumatta järjestelyyn osallistuvien yritysten markkinaosuudesta. Kun sopimukseen sisältyy tällaisia vakavimpia kilpailunrajoituksia, koko sopimus olisi jätettävä ryhmäpoikkeuksesta saatavan edun ulkopuolelle.

(14) Jotta suojeltaisiin innovoinnin kannustimia ja immateriaalioikeuksien asianmukaista soveltamista, tietyt rajoitukset olisi jätettävä ryhmäpoikkeuksen ulkopuolelle. Erityisesti selvästi erotettavia parannuksia koskevat yksinomaiset takaisinluovutusvelvoitteet olisi jätettävä sen ulkopuolelle. Jos lisenssisopimukseen sisältyy tällainen rajoitus, ainoastaan kyseinen rajoitus olisi jätettävä ryhmäpoikkeuksesta saatavan edun ulkopuolelle.

(15) Markkinaosuusrajat, vakavia kilpailunrajoituksia sisältävien teknologiansiirtosopimusten rajaaminen poikkeuksen ulkopuolelle ja tässä asetuksessa säädetyt poikkeuksen ulkopuolelle jäävät rajoitukset riittävät yleensä varmistamaan, että järjestelyyn osallistuvat yritykset eivät voi poistaa kilpailua kyseisten hyödykkeiden merkittävältä osalta sellaisten sopimusten avulla, joihin ryhmäpoikkeusta sovelletaan.

(16) Erityistapauksissa, joissa tämän asetuksen soveltamisalaan kuuluvilla sopimuksilla on kuitenkin 81 artiklan 3 kohdan vastaisia vaikutuksia, komission olisi voitava peruuttaa ryhmäpoikkeuksesta saatava etu. Tämä on mahdollista erityisesti silloin, kun innovoinnin kannustimet pienenevät tai markkinoille pääsyä estetään.

(17) Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16 päivänä joulukuuta 2002 annetussa neuvoston asetuksessa (EY) N:o 1/2003(5) annetaan jäsenvaltioiden toimivaltaisille viranomaisille toimivalta peruuttaa ryhmäpoikkeuksesta saatava etu sellaisilta teknologiansiirtosopimuksilta, joilla on perustamissopimuksen 81 artiklan 3 kohdan kanssa ristiriidassa olevia vaikutuksia jäsenvaltion alueella tai sellaisella osalla siitä, joka täyttää kaikki erillisten maantieteellisten markkinoiden tunnuspiirteet. Jäsenvaltioiden on varmistettava, että tämän peruuttamista koskevan toimivallan käyttäminen ei rajoita yhteisön kilpailusääntöjen yhdenmukaista soveltamista sisämarkkinoilla eikä kyseisten sääntöjen soveltamiseksi toteutettujen toimenpiteiden vaikutuksia.

(18) Valvoakseen tehokkaammin sellaisia teknologiansiirtosopimusten rinnakkaisia verkostoja, joilla on samankaltaisia rajoittavia vaikutuksia ja jotka kattavat yli 50 prosenttia tietyistä markkinoista, komission olisi voitava julistaa, ettei tätä asetusta sovelleta kyseisiä markkinoita koskeviin tietynlaisia rajoituksia sisältäviin teknologiansiirtosopimuksiin, ja näin palauttaa tällaiset sopimukset täydellisesti perustamissopimuksen 81 artiklan soveltamisalaan.

(19) Tämän asetuksen olisi katettava ainoastaan käyttöluvan antajan ja käyttöluvan saajan väliset teknologiansiirtosopimukset. Sen olisi katettava tällaiset sopimukset myös silloin, kun niissä asetetaan ehtoja useammalle kaupan tasolle, esimerkiksi vaatimalla käyttöluvan saajaa perustamaan erityinen jakelujärjestelmä ja määrittelemällä velvoitteet, jotka käyttöluvan saajan on asetettava tai jotka se voi asettaa käyttöluvan nojalla valmistettujen tuotteiden jälleenmyyjille. Tällaisten ehtojen ja velvoitteiden olisi kuitenkin noudatettava toimitus- ja jakelusopimuksiin sovellettavia kilpailusääntöjä. Tällä asetuksella ei saisi myöntää poikkeusta käyttöluvan saajan ja sen ostajien välisille toimitus- ja jakelusopimuksille.

(20) Tämä asetus ei rajoita perustamissopimuksen 82 artiklan soveltamista,

ON ANTANUT TÄMÄN ASETUKSEN:

1 artikla

Määritelmät

1. Tässä asetuksessa sovelletaan seuraavia määritelmiä:

a) "sopimuksella" tarkoitetaan sopimusta, yritysten yhteenliittymän päätöstä tai yhdenmukaistettua menettelytapaa;

b) "teknologiansiirtosopimuksella" tarkoitetaan patenttilisenssisopimusta, taitotiedon käyttölupaa koskevaa sopimusta, tietokoneohjelmiston tekijänoikeuksien käyttölupaa koskevaa sopimusta tai sekamuotoista sopimusta, jossa yhdistetään patenttien, taitotiedon tai tietokoneohjelmiston tekijänoikeuksien käyttölupa, mukaan luettuina kaikki sellaiset sopimukset, jotka sisältävät määräyksiä, jotka koskevat hyödykkeiden myyntiä tai ostamista tai jotka liittyvät muiden immateriaalioikeuksien käyttölupiin tai immateriaalioikeuksien siirtämiseen, edellyttäen että kyseiset määräykset eivät muodosta sopimuksen päätavoitetta ja liittyvät suoraan sopimustuotteiden tuotantoon. Teknologiansiirtosopimuksiksi katsotaan myös patenttien, taitotiedon, tietokoneohjelmiston tekijänoikeuksien tai näiden yhdistelmän siirtäminen, jos osa teknologian käyttämiseen liittyvästä riskistä säilyy siirtäjällä, erityisesti jos siirtämisestä maksettava korvaus riippuu liikevaihdosta, joka siirronsaajalle kertyy siirretyllä teknologialla tuotetuista tuotteista, tuotettujen tuotteiden määrästä tai kyseistä teknologiaa käyttämällä toteutettujen toimintojen lukumäärästä;

c) "vastavuoroisella sopimuksella" tarkoitetaan teknologiansiirtosopimusta, jossa kaksi yritystä myöntää toisilleen samassa sopimuksessa tai erillisissä sopimuksissa patenttien, taitotiedon tai tietokoneohjelmiston tekijänoikeuksien käyttöluvan tai sekamuotoisen käyttöluvan, jossa yhdistetään patenttien, taitotiedon ja tietokoneohjelmiston tekijänoikeuksien käyttölupa, kun käyttöluvat koskevat kilpailevia teknologioita tai niitä voidaan käyttää kilpailevien tuotteiden tuotantoon;

d) "muulla kuin vastavuoroisella sopimuksella" tarkoitetaan teknologiansiirtosopimusta, jossa yksi yritys myöntää toiselle yritykselle patenttien, taitotiedon tai tietokoneohjelmiston tekijänoikeuksien käyttöluvan tai sekamuotoisen käyttöluvan, jossa yhdistetään patenttien, taitotiedon ja tietokoneohjelmiston tekijänoikeuksien käyttölupa, tai jossa kaksi yritystä myöntää toisilleen tällaisen käyttöluvan, mutta kyseiset käyttöluvat eivät koske kilpailevia teknologioita ja niitä ei voida käyttää kilpailevien tuotteiden tuotantoon;

e) "tuotteella" tarkoitetaan tavaraa tai palvelua, välituotteet ja -palvelut sekä lopputuotteet ja -palvelut mukaan luettuina;

f) "sopimustuotteilla" tarkoitetaan käyttöluvan kohteena olevalla teknologialla tuotettuja tuotteita;

g) "immateriaalioikeuksiin" sisältyvät teollisoikeudet, taitotieto, tekijänoikeudet ja lähioikeudet;

h) "patentilla" tarkoitetaan patentteja, patenttihakemuksia, hyödyllisyysmalleja, hyödyllisyysmallien rekisteröintihakemuksia, malleja, puolijohdetuotteiden piirimalleja, lisäsuojatodistuksia lääkkeille tai muille sellaisille tuotteille, joille on mahdollista saada lisäsuojatodistus, ja kasvinjalostajanoikeuksia;

i) "taitotiedolla" tarkoitetaan sellaisten käytännön tietojen kokonaisuutta, jota ei ole patentoitu ja joka on kokemusten ja kokeilun tulosta ja

i) salaista, toisin sanoen ei yleisesti tunnettua eikä helposti saatavilla;

ii) merkityksellistä, toisin sanoen tärkeää ja hyödyllistä sopimustuotteiden tuottamiseksi;

iii) yksilöityä, toisin sanoen kuvailtu niin tarkkaan, että voidaan todentaa salaisuuden ja merkityksellisyyden vaatimusten täyttyminen;

j) "kilpailevilla yrityksillä" tarkoitetaan yrityksiä, jotka kilpailevat merkityksellisillä teknologiamarkkinoilla ja/tai merkityksellisillä tuotemarkkinoilla, jolloin:

i) merkityksellisillä teknologiamarkkinoilla kilpailevat yritykset ovat yrityksiä, jotka antavat käyttölupia kilpaileviin teknologioihin loukkaamatta toistensa immateriaalioikeuksia (todelliset kilpailijat teknologiamarkkinoilla); merkityksellisille teknologiamarkkinoille sisältyvät teknologiat, joita käyttöluvan saaja pitää käyttöluvan kohteena olevaa teknologiaa vastaavina tai sen korvaavina teknologioiden ominaisuuksien, rojaltien ja käyttötarkoituksen perusteella;

ii) merkityksellisillä tuotemarkkinoilla kilpailevat yritykset ovat yrityksiä, jotka ilman teknologiansiirtosopimusta molemmat toimivat merkityksellisillä tuote- ja maantieteellisillä markkinoilla, joilla sopimustuotteita myydään, loukkaamatta toistensa immateriaalioikeuksia (todelliset kilpailijat tuotemarkkinoilla) tai joilla on realistiset edellytykset toteuttaa tarvittavat lisäinvestoinnit tai vastata muista välttämättömistä vaihtokustannuksista voidakseen tulla oikeaan aikaan toistensa immateriaalioikeuksia loukkaamatta merkityksellisille tuote- ja maantieteellisille markkinoille vastauksena suhteellisten hintojen pieneen ja pysyvään nousuun (mahdolliset kilpailijat tuotemarkkinoilla); merkityksellisille tuotemarkkinoille sisältyvät tuotteet, joita ostaja pitää sopimustuotteita vastaavina tai ne korvaavina tuotteiden ominaisuuksien, hinnan ja käyttötarkoituksen perusteella;

k) "valikoivalla jakelujärjestelmällä" tarkoitetaan jakelujärjestelmää, jossa käyttöluvan antaja sitoutuu antamaan käyttöluvan sopimustuotteiden tuotantoon ainoastaan tiettyjen perusteiden mukaisesti valituille käyttöluvan saajille, jotka sitoutuvat olemaan myymättä sopimustuotteita valtuuttamattomille jakelijoille;

l) "yksinoikeudellisella alueella" tarkoitetaan aluetta, jolla ainoastaan yhdellä yrityksellä on lupa tuottaa sopimustuotteita käyttöluvan kohteena olevalla teknologialla rajoittamatta kuitenkaan mahdollisuutta antaa toiselle käyttöluvan saajalle lupa tuottaa sopimustuotteita kyseisellä alueella ainoastaan tietylle asiakkaalle, jos kyseinen toinen käyttölupa on myönnetty vaihtoehtoisen hankintalähteen luomiseksi kyseiselle asiakkaalle;

m) "yksinoikeuteen perustuvalla asiakasryhmällä" tarkoitetaan asiakasryhmää, jolle ainoastaan yksi yritys saa aktiivisesti myydä käyttöluvan kohteena olevalla teknologialla tuotettuja sopimustuotteita;

n) "selvästi erotettavalla parannuksella" tarkoitetaan parannusta, jota voidaan käyttää loukkaamatta käyttöluvan kohteena olevaa teknologiaa.

2. Käsitteet "yritys", "käyttöluvan antaja" ja "käyttöluvan saaja" kattavat myös niihin sidossuhteessa olevat yritykset.

"Sidossuhteessa olevilla yrityksillä" tarkoitetaan:

a) yrityksiä, joissa sopimuspuolella välittömästi tai välillisesti on

i) valtuudet käyttää yli puolta äänimäärästä; tai

ii) valtuudet asettaa enemmän kuin puolet hallintoneuvoston, hallituksen tai yritystä lain mukaan edustavien toimielinten jäsenistä; tai

iii) oikeus johtaa yrityksen liiketoimintaa;

b) yrityksiä, joilla on välittömästi tai välillisesti a alakohdassa luetellut oikeudet tai valtuudet sopimuspuoleen nähden;

c) yrityksiä, joissa b alakohdassa tarkoitetulla yrityksellä on välittömästi tai välillisesti a alakohdassa luetellut oikeudet tai valtuudet;

d) yrityksiä, joissa sopimuspuolella on yhdessä yhden tai useamman a, b tai c alakohdassa tarkoitetun yrityksen kanssa taikka kahdella tai useammalla viimeksi mainituista yrityksistä yhdessä on a alakohdassa luetellut oikeudet tai valtuudet;

e) yrityksiä, joissa a alakohdassa tarkoitetut oikeudet tai valtuudet on yhdessä

i) sopimuspuolilla tai niihin sidossuhteessa olevilla a-d alakohdassa tarkoitetuilla yrityksillä; tai

ii) yhdellä tai useammalla sopimuspuolella taikka yhdellä tai useammalla niihin sidossuhteessa olevalla a-d alakohdassa tarkoitetulla yrityksellä ja yhdellä tai useammalla kolmannella.

2 artikla

Poikkeus

Perustamissopimuksen 81 artiklan 3 kohdan nojalla julistetaan, että perustamissopimuksen 81 artiklan 1 kohtaa ei sovelleta tässä asetuksessa säädetyin edellytyksin kahden yrityksen välisiin teknologiansiirtosopimuksiin, jotka mahdollistavat sopimustuotteiden tuotannon.

Tätä poikkeusta sovelletaan siltä osin kuin näihin sopimuksiin sisältyy 81 artiklan 1 kohdan soveltamisalaan kuuluvia kilpailunrajoituksia. Tätä poikkeusta sovelletaan niin kauan kuin käyttöluvan kohteena olevaa teknologiaa koskeva immateriaalioikeus on voimassa, se ei ole rauennut tai sitä ei ole mitätöity tai taitotiedon tapauksessa niin kauan kuin taitotieto pysyy salaisena, paitsi jos taitotieto tulee yleisesti tunnetuksi käyttöluvan saajan toiminnan seurauksena, jolloin poikkeusta sovelletaan sopimuksen voimassaoloajan.

3 artikla

Markkinaosuusrajat

1. Jos sopimuksen tehneet yritykset ovat kilpailevia yrityksiä, 2 artiklassa säädettyä poikkeusta sovelletaan sillä edellytyksellä, että osapuolten yhdistetty markkinaosuus ei ylitä 20:tä prosenttia vaikutusalaan kuuluvilla merkityksellisillä teknologia- ja tuotemarkkinoilla.

2. Jos sopimuksen tehneet yritykset eivät ole kilpailevia yrityksiä, 2 artiklassa säädettyä poikkeusta sovelletaan sillä edellytyksellä, että kummankaan osapuolen markkinaosuus ei ylitä 30:tä prosenttia vaikutusalaan kuuluvilla merkityksellisillä teknologia- ja tuotemarkkinoilla.

3. Sovellettaessa 1 ja 2 kohtaa osapuolen markkinaosuus merkityksellisillä teknologiamarkkinoilla määritellään sen perusteella, missä määrin käyttöluvan kohteena olevaa teknologiaa käytetään merkityksellisillä tuotemarkkinoilla. Käyttöluvan antajan markkinaosuus merkityksellisillä teknologiamarkkinoilla on käyttöluvan antajan ja käyttöluvan saajien tuottamien sopimustuotteiden yhdistetty markkinaosuus merkityksellisillä tuotemarkkinoilla.

4 artikla

Vakavimmat kilpailunrajoitukset

1. Jos sopimuspuolina olevat yritykset ovat kilpailevia yrityksiä, 2 artiklassa säädettyä poikkeusta ei sovelleta sopimuksiin, joiden tavoitteena on välittömästi tai välillisesti, yksin tai yhdessä muiden sopimuspuolten määräysvallassa olevien tekijöiden kanssa:

a) rajoittaa sopimuspuolen mahdollisuuksia määrittää hintansa myytäessä tuotteita kolmansille;

b) rajoittaa tuotantoa lukuun ottamatta sopimustuotteiden tuotantoa koskevia rajoituksia, jotka on asetettu käyttöluvan saajalle muussa kuin vastavuoroisessa sopimuksessa tai jotka on asetettu ainoastaan yhdelle käyttöluvan saajalle vastavuoroisessa sopimuksessa;

c) jakaa markkinat tai asiakkaat lukuun ottamatta

i) käyttöluvan saajalle (käyttöluvan saajille) asetettua velvoitetta tuottaa käyttöluvan kohteena olevalla teknologialla ainoastaan yhdellä tai useammalla teknisellä käyttöalalla taikka yksillä tai useammilla tuotemarkkinoilla;

ii) käyttöluvan antajalle ja/tai käyttöluvan saajalle muussa kuin vastavuoroisessa sopimuksessa asetettua velvoitetta olla tuottamatta käyttöluvan kohteena olevalla teknologialla yhdellä tai useammalla teknisellä käyttöalalla taikka yksillä tai useammilla tuotemarkkinoilla tai yksinoikeudellisilla alueilla, jotka on varattu toiselle sopimuspuolelle;

iii) käyttöluvan antajalle asetettua velvoitetta olla antamatta käyttölupaa teknologiaan toiselle käyttöluvan saajalle tietyllä alueella;

iv) käyttöluvan saajalle ja/tai käyttöluvan antajalle muussa kuin vastavuoroisessa sopimuksessa asetettua rajoitusta, joka koskee aktiivista ja/tai passiivista myyntiä toisen sopimuspuolen yksinoikeudelliselle alueelle tai yksinoikeuteen perustuvalle asiakasryhmälle;

v) käyttöluvan saajalle muussa kuin vastavuoroisessa sopimuksessa asetettua rajoitusta, joka koskee myyntiä käyttöluvan antajan toiselle käyttöluvan saajalle myöntämälle yksinoikeudelliselle alueelle tai yksinoikeuteen perustuvalle asiakasryhmälle, edellyttäen että jälkimmäinen ei oman käyttölupansa myöntämisajankohtana ollut kilpaileva yritys;

vi) käyttöluvan saajalle asetettua velvoitetta tuottaa sopimustuotteita ainoastaan omaan käyttöönsä, edellyttäen että käyttöluvan saajaa ei rajoiteta myymästä aktiivisesti ja passiivisesti sopimustuotteita käyttöluvan saajan omien tuotteiden varaosina;

vii) käyttöluvan saajalle muussa kuin vastavuoroisessa sopimuksessa asetettua velvoitetta tuottaa sopimustuotteita ainoastaan tietylle asiakkaalle, jos käyttölupa on myönnetty vaihtoehtoisen hankintalähteen luomiseksi kyseiselle asiakkaalle;

d) rajoittaa käyttöluvan saajan mahdollisuuksia käyttää omaa teknologiaansa tai rajoittaa jonkin sopimuspuolen mahdollisuuksia tehdä tutkimus- ja kehitystyötä, jollei jälkimmäinen rajoitus ole välttämätön, jotta estettäisiin käyttöluvan kohteena olevan taitotiedon paljastaminen kolmansille.

2. Jos sopimuspuolina olevat yritykset eivät ole kilpailevia yrityksiä, 2 artiklassa säädettyä poikkeusta ei sovelleta sopimuksiin, joiden tavoitteena on välittömästi tai välillisesti, yksin tai yhdessä muiden sopimuspuolten määräysvallassa olevien tekijöiden kanssa:

a) rajoittaa sopimuspuolen mahdollisuuksia määrittää hintansa myytäessä tuotteita kolmansille rajoittamatta kuitenkaan mahdollisuutta asettaa enimmäismyyntihinta tai suositella myyntihintaa, edellyttäen, että se ei johda kiinteään tai vähimmäismyyntihintaan jonkin sopimuspuolen käyttämän painostuksen tai tarjoamien kannustimien vuoksi;

b) rajoittaa alueita tai asiakkaita, joille käyttöluvan saaja voi myydä passiivisesti sopimustuotteita, lukuun ottamatta:

i) passiivisen myynnin rajoittamista käyttöluvan antajalle varatulle yksinoikeudelliselle alueelle tai yksinoikeuteen perustuvalle asiakasryhmälle;

ii) passiivisen myynnin rajoittamista käyttöluvan antajan toiselle käyttöluvan saajalle myöntämälle yksinoikeudelliselle alueelle tai yksinoikeuteen perustuvalle asiakasryhmälle kahden ensimmäisen vuoden aikana, jolloin kyseinen toinen käyttöluvan saaja myy sopimustuotteita kyseiselle alueelle tai asiakasryhmälle;

iii) velvoitetta tuottaa sopimustuotteita ainoastaan omaan käyttöönsä, edellyttäen että käyttöluvan saajaa ei rajoiteta myymästä aktiivisesti ja passiivisesti sopimustuotteita käyttöluvan saajan omien tuotteiden varaosina;

iv) velvoitetta tuottaa sopimustuotteita ainoastaan tietylle asiakkaalle, jos käyttölupa on myönnetty vaihtoehtoisen hankintalähteen luomiseksi kyseiselle asiakkaalle;

v) kaupan tukkuportaassa toimivan käyttöluvan saajan loppukäyttäjille suuntautuvan myynnin rajoittamista;

vi) valikoivan jakelujärjestelmän jäsenten harjoittaman myynnin rajoittamista valtuuttamattomille jakelijoille;

c) rajoittaa vähittäisportaassa toimivan valikoivaan jakelujärjestelmään kuuluvan käyttöluvan saajan aktiivista tai passiivista myyntiä loppukäyttäjille; tämä ei kuitenkaan rajoita mahdollisuutta kieltää järjestelmän jäsentä toimimasta valtuuttamattomassa liikkeessä.

3. Jos sopimuspuolina olevat yritykset eivät sopimuksen tekoajankohtana ole kilpailevia yrityksiä, mutta aloittavat kilpailun myöhemmin, sovelletaan koko sopimuksen voimassaoloajan 2 kohtaa eikä 1 kohtaa, jollei sopimukseen myöhemmin tehdä olennaisia muutoksia.

5 artikla

Poikkeuksen ulkopuolelle jäävät rajoitukset

1. Edellä 2 artiklassa säädettyä poikkeusta ei sovelleta seuraaviin teknologiansiirtosopimuksiin sisältyviin velvoitteisiin:

a) käyttöluvan saajalle asetettu välitön tai välillinen velvoite myöntää käyttöluvan antajalle tai käyttöluvan antajan nimeämälle kolmannelle osapuolelle yksinoikeudellinen käyttölupa käyttöluvan kohteena olevaan teknologiaan tekemiinsä selvästi erotettaviin parannuksiin tai omiin uusiin sovelluksiinsa;

b) käyttöluvan saajalle asetettu välitön tai välillinen velvoite siirtää käyttöluvan antajalle tai käyttöluvan antajan nimeämälle kolmannelle osapuolelle kokonaisuudessaan tai osittain oikeudet käyttöluvan kohteena olevaan teknologiaan tekemiinsä selvästi erotettaviin parannuksiin tai omiin uusiin sovelluksiinsa;

c) käyttöluvan saajalle asetettu välitön tai välillinen velvoite olla riitauttamatta käyttöluvan antajalla yhteismarkkinoilla olevien immateriaalioikeuksien pätevyyttä, sanotun kuitenkaan rajoittamatta mahdollisuutta irtisanoa teknologiansiirtosopimus, jos käyttöluvan saaja riitauttaa käyttöluvan kohteena olevan yhden tai useamman immateriaalioikeuden pätevyyden.

2. Jos sopimuspuolina olevat yritykset eivät ole kilpailevia yrityksiä, 2 artiklassa säädettyä poikkeusta ei sovelleta välittömään tai välilliseen velvoitteeseen, jolla rajoitetaan käyttöluvan saajan mahdollisuuksia käyttää omaa teknologiaansa tai jonkin sopimuspuolen mahdollisuuksia tehdä tutkimus- ja kehitystyötä, jollei jälkimmäinen rajoitus ole välttämätön, jotta estettäisiin käyttöluvan kohteena olevan taitotiedon paljastaminen kolmansille.

6 artikla

Peruuttaminen yksittäisissä tapauksissa

1. Komissio voi peruuttaa tämän asetuksen soveltamisesta saatavan edun asetuksen (EY) N:o 1/2003 29 artiklan 1 kohdan mukaisesti, jos se katsoo yksittäisessä tapauksessa, että teknologiansiirtosopimuksella, johon sovelletaan 2 artiklassa säädettyä poikkeusta, kuitenkin on vaikutuksia, jotka ovat ristiriidassa perustamissopimuksen 81 artiklan 3 kohdan kanssa, ja erityisesti jos

a) kolmansien teknologian pääsy markkinoille rajoittuu, esimerkiksi seurauksena samankaltaisten rajoittavien sopimusten, joissa kielletään käyttöluvan saajia käyttämästä kolmansien osapuolten teknologiaa, rinnakkaisten verkostojen kumulatiivisesta vaikutuksesta;

b) mahdollisten käyttöluvan saajien pääsy markkinoille rajoittuu, esimerkiksi seurauksena samankaltaisten rajoittavien sopimusten, joissa kielletään käyttöluvan antajia myöntämästä käyttölupia muille käyttöluvan saajille, rinnakkaisten verkostojen kumulatiivisesta vaikutuksesta;

c) osapuolet eivät käytä käyttöluvan kohteena olevaa teknologiaa ja tähän ei ole objektiivisesti pätevää syytä.

2. Jos 2 artiklassa säädetyn poikkeuksen soveltamisalaan kuuluvalla teknologiansiirtosopimuksella on yksittäisessä tapauksessa perustamissopimuksen 81 artiklan 3 kohdan kanssa ristiriidassa olevia vaikutuksia jäsenvaltion alueella tai sellaisella osalla siitä, joka täyttää kaikki erillisten maantieteellisten markkinoiden tunnuspiirteet, kyseisen jäsenvaltion kilpailuviranomainen voi peruuttaa tämän asetuksen soveltamisesta saatavan edun tällä alueella asetuksen (EY) N:o 1/2003 29 artiklan 2 kohdan mukaisesti samoissa olosuhteissa kuin tämän artiklan 1 kohdassa säädetään.

7 artikla

Tämän asetuksen soveltamatta jättäminen

1. Asetuksen N:o 19/65/ETY 1 a artiklan nojalla samankaltaisten teknologiansiirtosopimusten rinnakkaisten verkostojen kattaessa yli 50 prosenttia merkityksellisistä markkinoista komissio voi säätää asetuksella, että tätä asetusta ei sovelleta teknologiansiirtosopimuksiin, jotka sisältävät erityisiä kyseisiin markkinoihin liittyviä rajoituksia.

2. Edellä 1 kohdan mukaista asetusta ei sovelleta ennen kuin kuuden kuukauden kuluttua sen antamisesta.

8 artikla

Markkinaosuusrajojen soveltaminen

1. Edellä 3 artiklassa säädettyjä markkinaosuusrajoja sovellettaessa noudatetaan jäljempänä tässä kohdassa asetettuja sääntöjä.

Markkinaosuus lasketaan markkinoilla toteutuneen myynnin arvon pohjalta. Jos myynnin arvosta ei ole saatavissa tietoja, asianomaisen yrityksen markkinaosuuden määrittämisessä voidaan käyttää arvioita, jotka perustuvat muihin markkinoita koskeviin luotettaviin tietoihin, mukaan lukien markkinoilla toteutuneet myyntimäärät.

Markkinaosuus lasketaan edellistä kalenterivuotta koskevien tietojen perusteella.

Edellä 1 artiklan 2 kohdan toisen alakohdan e alakohdassa tarkoitettujen yritysten markkinaosuus jaetaan tasan niiden yritysten kesken, joilla on 1 artiklan 2 kohdan toisen alakohdan a alakohdassa luetellut oikeudet tai valtuudet.

2. Jos 3 artiklan 1 kohdassa tarkoitettu markkinaosuus on alun perin enintään 20 prosenttia tai 3 artiklan 2 kohdassa tarkoitettu markkinaosuus enintään 30 prosenttia, mutta myöhemmin nousee kyseisen tason yläpuolelle, 2 artiklassa säädetyn poikkeuksen soveltaminen jatkuu kaksi peräkkäistä kalenterivuotta sen vuoden jälkeen, jolloin 20 tai 30 prosentin markkinaosuusraja ylittyi ensimmäisen kerran.

9 artikla

Kumoaminen

Kumotaan asetus (EY) N:o 240/96.

Viittauksia kumottuun asetukseen pidetään viittauksina tähän asetukseen.

10 artikla

Siirtymäkausi

Perustamissopimuksen 81 artiklan 1 kohdassa vahvistettua kieltoa ei sovelleta 1 päivän toukokuuta 2004 ja 31 päivän maaliskuuta 2006 välisenä aikana 30 päivänä huhtikuuta 2004 jo voimassa olleisiin sopimuksiin, jotka eivät täytä tämän asetuksen mukaisia poikkeuksen edellytyksiä mutta jotka täyttivät asetuksen (EY) N:o 240/96 mukaiset edellytykset 30 päivänä huhtikuuta 2004.

11 artikla

Asetuksen voimassaoloaika

Tämä asetus tulee voimaan 1 päivänä toukokuuta 2004.

Sen voimassaolo päättyy 30 päivänä huhtikuuta 2014.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä huhtikuuta 2004.

Komission puolesta

Mario Monti

Komission jäsen

(1) EYVL 36, 6.3.1965, s. 533/65, asetus sellaisena kuin se on viimeksi muutettuna asetuksella (EY) N:o 1/2003 (EYVL L 1, 4.1.2003, s. 1).

(2) EUVL C 235, 1.10.2003, s. 10.

(3) EYVL L 31, 9.2.1996, s. 2, asetus sellaisena kuin se on muutettuna vuoden 2003 liittymisasiakirjalla.

(4) KOM(2001) 786 lopullinen.

(5) EUVL L 1, 4.1.2003, s. 1, asetus sellaisena kuin se on muutettuna asetuksella (EY) N:o 411/2004 (EUVL L 68, 6.3.2004, s. 1).